**Rešitve delovnega lista: JANKO KERSNIK: MAČKOVA OČETA (KMETSKE SLIKE)**

**1. Pomagaj si z berilom in v povedih odgovori na vprašanja.**

**a) Predstavi Mačkovega očeta.**

Mačkov oče je bil pripovedovalčev sosed. Stal je na travi pred hišo. Bil je revno oblečen: bos, oblečen v star, raztrgan in umazan kožuh. Govoril je o vremenu. Živel je v revščini in sploh v bednih razmerah, prav taki pa so bili tudi odnosi, ki so jih imeli v družini. Ni mislil na prihodnost družine, pač pa se je oklepal revnega premoženja, ker sinu ni zaupal, da bo dobro skrbel zanj.

**b) Kaj je na začetku poprosil pripovedovalca? Zakaj je bil ta presenečen?**

Prosil ga je za tobak. Pripovedovalec je bil nad tem začuden, ker do takrat še nista nikoli spregovorila. Hkrati pa se je pripovedovalec s kajenjem postavljal (zdelo se mu je, da je zaradi tega bolj odrasel) in je bil vesel, da je to njegovo navado sosed opazil.

**c) Katero je bilo osrednje in najbolj boleče vprašanje za vse Mačke?**

Težave so imeli s tem, da bi svoje posestvo prepustili naslednji generaciji.

**d) Kakšne razmere vladajo pri Mačkovih? Predstavi njihovo premoženjsko stanje in njihove medsebojne odnose. Utemelji s primeri iz besedila.**

|  |  |
| --- | --- |
| Bili so **REVNI**: njihova hiša je bila *lesena, neznatna*; o revščini priča njegova obleka: bil je bos, oblečen v *star, raztrgan in umazan kožuh*; vse leto so stradali, izjema je bil le čas pred pustom, ko so zaklali prašiča. | Imeli so **ZELO SLABE ODNOSE**. (*Med seboj tudi niso bili prijazni in marsikaterikrat je nastal kreg v hiši …*; ravnanje s starši – pretepanje.) |

**č) Zakaj sta se oče in sin sovražila?**

Sovražita se, ker oče ni hotel prepustiti kmetije svojemu sinu, saj sinu ni zaupal in se je bal za svoj obstanek.

**d) Kako je bilo z drugim Mačkom? V čem je bil podoben staremu Mačku, kaj pa je bilo pri njem novega, še bolj usodnega za uspešno kmetovanje?\* V čem se je zgodba ponovila?**

Drugi Maček je bil zelo podoben svojemu očetu – enako je stal pred hišo kakor stari, enako se je oklepal svojega posestva kakor njegov oče. Večkrat se je napil žganja.\* Ni hotel prepustiti svojega premoženja sinu, sin ga je spravil od hiše ravno tako, kakor je on sam spravil svojega očeta, da je smrt počakal pri sosedovih.

**e) Koliko časa zajema dogajanje v črtici?** Zajeto je **zelo dolgo časovno obdobje**.

Zgodbo družine Maček nam pripoveduje pripovedovalec preko svojih obiskov v domačem kraju.

Na začetku je tako pripovedovalec mladi mož, ki svojo odraslost želi dokazati s pipo – takrat sreča starega Mačka (pravi, da je od takrat **minilo že dvajset let**).

V zgodbi je omenjeno upiranje starega Mačka, da bi posestvo predal sinu, naposled Mačkova predaja posestva sinu, Maček je pri sinu, nato pa na smrtni postelji pri sosedu Matevžku in Mačkova smrt.

Spremljamo še naslednjo generacijo. Skorajda vse se ponovi še pri mladem Mačku – tudi on ne zapusti posestva sinu, nato sinu prepusti posestvo, nato je tudi on pretepen in omenjena je njegova smrt.

**2. PRIPOVEDOVALEC**

**a) Pripovedovalec je PRVOOSEBNI. Iz besedila izpiši tri povedi, v katerih se pripovedovalec pojavlja.**

*- Maček je naš sosed in gotovo je malo dni v letu, da bi na sprehodu ne šel mimo njegove lesene neznatne hiše. In morebiti je minilo že dvajset let, ko sem korakal tam s prvo svojo pipo in ponosno puhal sivi dim v čisti pomladanski zrak.*

*- Nekaj let pozneje – prebil sem zopet počitnice doma – pravili so mi, da je stari Maček …*

*- Našel sem starega v tesni sobici pri sosedovih …*

**c) Ali pripovedovalec poroča o dogodkih pri svojih sosedih ali izpoveduje svoja občutja? Odgovor utemelji.**

Pripovedovalec o dogodkih zgolj neprizadeto poroča.

Književno besedilo s **socialno tematiko** prikazuje življenje socialno ogroženih ljudi, ki jih mučijo **revščina, krivice, težko delo, boj za obstanek** ipd.

**3. Obkroži pravilni odgovor.**

**Tematika pripovedi je: a) zgodovinska b) razmišljujoča c) socialna.**

**4. S katerim pregovorom bi lahko strnil vsebino prebranega dela? Zapiši ga in utemelji s primerom iz zgodbe.**

**TI OČETA DO PRAGA, SIN TEBE ČEZ PRAG.**

Tako kot je sin ravnal s svojim očetom, tako ali še slabše bo z njim ravnal njegov sin. Tudi njega bo sin spodil od doma.

**5. V besedilu najdemo ponavljanja. Navedi tri primere ponavljanja. Kakšen učinek ima to ponavljanje nate?**

- Ponavlja se prizor, na katerega pripovedovalec naleti pri sosedovih: Maček brez dela postopa pred hišo.

- Pripovedovalec v različnih obdobjih prihaja v domači kraj.

- Maček vedno govori o vremenu.

- Stari Maček ne želi predati posestva naslednji generaciji.

- **PONAVLJANJE KAŽE NA TO, DA SE V TEJ RODBINI NE MORE NIČ SPREMENITI: MLADA GENERACIJA POSNEMA VZORCE, KI JIH JE DOBILA OD STARŠEV.**

**6. Je slog pisanja romantičen ali realističen? Odgovor utemelji.**

Slog pisanja je **realističen**. Sveta, ki ga v svojem delu pisatelj popisuje, ne olepšuje, pač pa ga prikaže takšnega, kakršen je.

**7. Črtica *Mačkova očeta* sodi v zbirko *Kmetske slike*. Razloži, kaj je SLIKA, in navedi njene značilnosti. (berilo, str. 83)**

Slika je zgodba, vzeta iz resničnega življenja. Slike so napisane v realističnem pripovednem slogu – pisatelj piše kratko, zgoščeno, o stvareh zgolj poroča, jih ne olepšuje. Kersnikovi junaki so navadni, vsakdanji kmečki ljudje.

Pisatelj Janko Kersnik je snov za svoje delo zajemal iz življenja kmetov iz svojega rojstnega kraja, Brda pri Lukovici, kjer je opravljal **notarsko službo** (sodni postopki, družinski prepiri, dedovanje, zadolževanje).